**Norsk sosialdemokratisk parti** er et tidligere norsk politisk parti. Det konstituerende landsmøtet ble holdt i Oslo søndag 17. juni 1956 med om lag 50 deltakere til stede. De fleste kom fra østlandsfylkene. Harald Kvalum fra Strømmen ble valgt til sentralstyrets formann. Han var tidligere formann for Akershus Arbeiderparti. Magnus Mjaanes fra Bærum ble valgt til nestformann og Oslo-mannen Ragnar Eliesen ble valgt til sekretær. Det ble også valgt et landsstyre på 28 medlemmer.

Det var spesielt misnøye med Arbeiderpartiets forsvars- og utenrikspolitikk, som førte til etableringen av dette partiet. Christoffer Hornsrud (statsminister i den første Arbeiderparti-regjeringen 28. januar 1928–15. februar 1928) var – ifølge avisa *Østlendingen* – med på utarbeidelsen av partiprogrammet.

I oktober 1962 var Kvalum og Eliesen på besøk ved Brandenburger Tor i DDR som det tyske frihetsbyråets gjester.

Program
-------

De viktigste programpostene på landsmøtet i 1956 var å kreve at Norge skulle melde seg ut av Atlanterhavspakten, å arbeide for økt levestandard og en betydelig nedskjæring av militærbudsjettet samt at det måtte bli lettere adgang for militærnekting på humanitært grunnlag. Sentralstyret sluttet seg til den såkalte «Påskeresolusjonen» i 1958, der et AUF–lag – Sosialistisk Studentlag – krevde at NATO-landet Vest-Tyskland ikke skulle få ha atomvåpen.

Sosialdemokraten
----------------

Partiavisa *Sosialdemokraten* utkom med sitt første nummer 12. september 1956. Den holdt til i Oslo. Ludvig Arnesen stod oppført som redaktør. Terje Hauglid og Harald Kvalum var medlemmer av redaksjonskomitéen.

Stortingsvalget 1957
--------------------

Foran Stortingsvalget 1957 stilte Norsk sosialdemokratisk parti med lister i fem fylker: Hedmark, Nordland, Telemark, Troms og Østfold. Partiet fikk sammenlagt 2 855 stemmer og oppnådde ingen representasjon på Stortinget.

| Fylke | Oppslutning |
| --- | --- |
| Hedmark | 0,4 % |
| Nordland | 0,6 % |
| Telemark | 0,8 % |
| Troms | 0,7 % |
| Østfold | 0,9% |

Stortingsvalget 1961
--------------------

Foran Stortingsvalget 1961 stilte partiet med liste bare i Sør-Trøndelag. Partiet fikk bare 478 stemmer og oppnådde ingen representasjon på Stortinget.

| Fylke | Oppslutning |
| --- | --- |
| Sør-Trøndelag | 0,4 % |

Senere
------

Partiet stilte ikke lister foran Stortingsvalgene 1965 og 1969.

Referanser
----------

1. ↑  .
2. 1 2 3  «Norsk sosialdemokratisk parti konstituert». *Loftoposten*. NTB. 19. juni 1956. s. 2.
3. ↑  «Norsk sosialdemokratisk parti dannet». *Østlands-Posten*. NTB. 18. juni 1956. s. 1.
4. ↑  «Nytt politisk parti stiftet». *Arbeiderbladet*. 19. juni 1956. s. 8.
5. 1 2  «Det nye sosialdemokratiske partiet vil stille lister i 5 fylker». *Innherreds Folkeblad og Verdalingen*. 23. juli 1957. s. 2.
6. ↑  «Norsk sosialdemokratisk parti». *Østlendingen*. 19. juni 1956. s. 2.
7. ↑  Kvalum, Harald; Eliesen, Ragnar (17. april 1958). «A-våpen i Vesttyskland skaffer nytt konfliktstoff». *Friheten*. s. 2.
8. ↑  Hagen, Andrea Kvamme (12. april 2014). «Påskeopprøret i 1958». NRK.
9. ↑  «″Sosialdemokraten″ en ny politisk avis». *Nordisk Tidende*. 13. september 1956. s. 1.
10. ↑  «Stortingsvalget 1957» (PDF). Statistisk Sentralbyrå.
11. ↑  «Stortingsvalget 1961» (PDF). Statistisk Sentralbyrå.